**ΠΡΩΤΟΒΑΘΜΙΑ ΕΚΠΑΙΔΕΥΣΗ**

Η Πρωτοβάθμια Εκπαίδευση περιλαμβάνει

* την Προσχολική Εκπαίδευση που παρέχεται στα [Νηπιαγωγεί](https://el.wikipedia.org/wiki/%CE%9D%CE%B7%CF%80%CE%B9%CE%B1%CE%B3%CF%89%CE%B3%CE%B5%CE%AF%CE%BF)α και διαρκεί δύο χρόνια (προνήπια/νήπια) και
* τη Δημοτική Εκπαίδευση που παρέχεται στα Δημοτικά Σχολεία και διαρκεί έξι χρόνια

**Προσχολική Εκπαίδευση**

Η φοίτηση στο Νηπιαγωγείο περιγράφεται στις διατάξεις του άρθρου 3 του ν. 1566/1985 (ΦΕΚ 167 Α'), όπως τροποποιήθηκε και ισχύει.

Σύμφωνα με το άρθρο 33 του ν. 4521/2018 (ΦΕΚ 38/Α/02-03-2018) *«Ίδρυση Πανεπιστημίου Δυτικής Αττικής και άλλες διατάξεις»*, ορίζεται ότι:

*β) Η παρ. 3 του άρθρου 3 του ν. 1566/1985 αντικαθίσταται ως εξής: «3. Η φοίτηση στα νηπιαγωγεία είναι διετής και εγγράφονται σε αυτά νήπια που συμπληρώνουν την 31η Δεκεμβρίου του έτους εγγραφής ηλικία τεσσάρων (4) ετών».*

Σύμφωνα με το άρθρο 34 του ν. 4704/2020 (ΦΕΚ 133/Α/14-07-2020) *«Επιτάχυνση και απλούστευση της ενίσχυσης οπτικοακουστικών έργων, ενίσχυση της Ψηφιακής Διακυβέρνησης και άλλες διατάξεις»*, ορίζεται ότι:

*γ) Η παρ. 4 του άρθρου 3 του ν. 1566/1985 αντικαθίσταται ως εξής: «4. Η φοίτηση όσων νηπίων την 31η Δεκεμβρίου του έτους εγγραφής συμπληρώνουν ηλικία πέντε (5) ετών, είναι υποχρεωτική σε όλη τη Χώρα. Για τα νήπια που συμπληρώνουν ηλικία τεσσάρων (4) ετών, σύμφωνα με την παρ. 3 γίνεται υποχρεωτική σταδιακά, από το σχολικό έτος 2018-2019 και σε κάθε περίπτωση εντός τριετίας, κατά δήμους, οι οποίοι ορίζονται με κοινή απόφαση των Υπουργών Οικονομικών και Παιδείας και Θρησκευμάτων, εφαρμοζομένου σε κάθε περίπτωση του δεύτερου εδαφίου της παρ. 3 του άρθρου 2 του ν. 1566/1985. …»*

**Δημοτική Εκπαίδευση**

Η φοίτηση στο Δημοτικό Σχολείο περιγράφεται στις διατάξεις του άρθρου 4 του ν. 1566/1985 (ΦΕΚ 167 Α'), όπως τροποποιήθηκε και ισχύει.

Το παραπάνω νομοθετικό πλαίσιο συμπληρώνεται και επικαιροποιείται με νεότερους νόμους και προεδρικά διατάγματα που ισχύουν έως σήμερα. Με το Π.Δ. 79/2017 *«Οργάνωση και λειτουργία νηπιαγωγείων και δημοτικών σχολείων»* ρυθμίζονται θέματα εκπαιδευτικής και διοικητικής λειτουργίας όπως ο σχολικός χρόνος, τα συλλογικά όργανα, κ.ά., ενώ με τις διατάξεις του ν. 2525/1997 καθιερώνεται η λειτουργία του Ολοήμερου Δημοτικού Σχολείου. Με την αρ. πρωτ. 21072β/Γ2/2003 (ΦΕΚ 304/τ.Β ́/13.03.2003)Υ.Α., όπως τροποποιήθηκε και ισχύει, καθιερώνεται το Διαθεματικό Ενιαίο Πλαίσιο Προγραμμάτων Σπουδών, που αποτελεί ενιαία θεώρηση των αναλυτικών προγραμμάτων Πρωτοβάθμιας και Δευτεροβάθμιας Εκπαίδευσης.

Οι μετρήσεις που περιλαμβάνονται στους στατιστικούς πίνακες 2023-2024 αναφέρονται χρονικά στην περίοδο Μαρτίου – Απριλίου 2024, με εξαίρεση τον αριθμό των αποφοίτων που υπολογίζεται στη λήξη του σχολικού έτους 2023-2024 (Ιούνιος 2024). Η συμπλήρωση των πινάκων γίνεται με χρήση δεδομένων που παρέχονται από το ολοκληρωμένο πληροφοριακό σύστημα «myschool».

Η παροχή Πρωτοβάθμιας Εκπαίδευσης καλύπτεται και από Ιδιωτικά και από Δημόσια σχολεία. Τα στατιστικά δεδομένα που αφορούν στην Ιδιωτική Εκπαίδευση ξεκίνησαν να παράγονται από το σχολικό έτος 2020-2021.

Η παρακολούθηση στο **Νηπιαγωγείο** αποτελεί την περίοδο της δίχρονης υποχρεωτικής Προσχολικής Εκπαίδευσης και είναι προαπαιτούμενο για την εγγραφή και φοίτηση στα Δημοτικά Σχολεία. Σύμφωνα με τις ισχύουσες διατάξεις, στα Νηπιαγωγεία εγγράφονται μαθητές/τριες που την 31η Δεκεμβρίου του έτους εγγραφής συμπληρώνουν την ηλικία των τεσσάρων (4) ετών. Συγκεκριμένα, για το σχολικό έτος 2023-2024 εγγράφονται μαθητές γεννημένοι το 2019 (προνήπια).

Σύμφωνα με τις ισχύουσες διατάξεις στα **Δημοτικά Σχολεία** εγγράφονται οι μαθητές που συμπληρώνουν την 31η Δεκεμβρίου του έτους εγγραφής την ηλικία των έξι(6) ετών (επομένως, μαθητές που γεννήθηκαν από 1-1-2017 έως 31-12-17) και διαθέτουν Πιστοποιητικό Φοίτησης από το Νηπιαγωγείο.

Οι πίνακες **1 έως και 5** αναφέρονται στις λειτουργούσες (μη συμπεριλαμβανομένων των περιπτώσεων που τελούν σε αναστολή λειτουργίας) σχολικές μονάδες δημοσίων Νηπιαγωγείων και Δημοτικών Σχολείων Γενικής Παιδείας, στα τμήματα, στους ενεργούς μαθητές, στους διδάσκοντες καθώς και στους αποφοίτους.

Ο πίνακας **6** που αφορά στην **Ιδιωτική Εκπαίδευση** περιλαμβάνει τα στοιχεία των σχολικών μονάδων, τόσο των Νηπιαγωγείων όσο και των Δημοτικών, καθώς και τον συνολικό αριθμό του σχολικού πληθυσμού ανά Δ/νση Εκπαίδευσης στο σύνολο Ελλάδας.

Επομένως, στους παραπάνω πίνακες δεν συμπεριλαμβάνονται:

* Ελληνικά Σχολεία Εξωτερικού (Συντονιστικά Γραφεία Εκπ/σης Εξωτερικού)
* Σχολεία Ειδικής Αγωγής
* Ιδιωτικά Σχολεία (κατά περίπτωση)
* Ξένα Σχολεία
* ΔΥΕΠ

**Δομές Υποδοχής και Εκπαίδευσης Προσφύγων (ΔΥΕΠ)**

Στους διδάσκοντες περιλαμβάνονται όσοι υπηρετούν σε ΔΥΕΠ.

Στους μαθητές **δεν** περιλαμβάνονται όσοι φοιτούν σε τάξεις ΔΥΕΠ, διότι παρατηρείται σημαντική απόκλιση ανάμεσα στον αριθμό των μαθητών που ξεκινούν από τα κέντρα φιλοξενίας προς τις σχολικές μονάδες, όπως καταγράφεται από τον Διεθνή Οργανισμό Μετανάστευσης και στον αριθμό των μαθητών όπως καταχωρίζεται από τους Διευθυντές των σχολικών μονάδων στο myschool.

Οι πίνακες που παράγονται είναι οι εξής:

* Πίνακας 1: Σχολικές Μονάδες και Τμήματα, Σχολικός Πληθυσμός και Διδακτικό Προσωπικό ανά Δ/νση Εκπ/σης. - Νηπιαγωγεία και Δημοτικά
* Πίνακας 2: Σχολικός Πληθυσμός ανά τάξη, φύλο, αριθμός Σχολείων - Τμημάτων - Αποφοίτων - Διδασκόντων - Σύνολο Ελλάδας
* Πίνακας 3: Σχολικός Πληθυσμός ανά τάξη, φύλο, αριθμός Σχολείων - Τμημάτων - Αποφοίτων - Διδασκόντων - Σύνολο Αττικής
* Πίνακας 4: Σχολικός πληθυσμός ανά φύλο που παρακολουθεί ξένες Γλώσσες (Αγγλικά, Γαλλικά, Γερμανικά) ανά είδος σχολείου και σχολικός πληθυσμός που παρακολουθεί καμία, μία ή δύο ξένες Γλώσσες ανά είδος σχολείου
* Πίνακας 5: Ηλικιακή κατανομή Σχολικού Πληθυσμού ανά φύλο
* Πίνακας 6: Ιδιωτική Εκπαίδευση - Σχολικές Μονάδες και Σχολικός Πληθυσμός ανά Διεύθυνση Εκπαίδευσης - Νηπιαγωγεία και Δημοτικά - Σύνολο Ελλάδας

Ειδικότερα:

**Πίνακας 1: Σχολικές Μονάδες και Τμήματα, Σχολικός Πληθυσμός και Διδακτικό Προσωπικό ανά Δ/νση Εκπ/σης. - Νηπιαγωγεία και Δημοτικά**

Στον «Πίνακα 1» αποτυπώνεται γεωγραφικά η κατανομή Νηπιαγωγείων και Δημοτικών, τμημάτων, ενεργών μαθητών και διδασκόντων ανά Δ/νση Εκπ/σης.

Η έννοια «**Νηπιαγωγεία**» περιλαμβάνει:

* Ενιαίου Τύπου Ολοήμερο Νηπιαγωγείο
* Νηπιαγωγείο Ευρωπαϊκής Παιδείας
* Ολοήμερο Πειραματικό Νηπιαγωγείο ενταγμένο στο Πανεπιστήμιο
* Ολοήμερο Πειραματικό Νηπιαγωγείο μη ενταγμένο στο Πανεπιστήμιο

Η έννοια «**Δημοτικά**» περιλαμβάνει:

* Δημοτικό Σχολείο Ευρωπαϊκής Παιδείας
* Δημοτικό Σχολείο Μειονοτικής Εκπαίδευσης
* Ενιαίου Τύπου Ολοήμερο Δημοτικό Σχολείο
* Ολιγοθέσιο Ολοήμερο Δημοτικό Σχολείο
* Ολοήμερο Δημοτικό Σχολείο Διαπολιτισμικής Εκπαίδευσης
* Ολοήμερο Δημοτικό Σχολείο Μειονοτικής Εκπαίδευσης
* Ολοήμερο Πειραματικό Δημοτικό Σχολείο ενταγμένο στο Πανεπιστήμιο
* Ολοήμερο Πειραματικό Δημοτικό Σχολείο μη ενταγμένο στο Πανεπιστήμιο

Η μεταβλητή **«Σχολεία»** αναφέρεται στο πλήθος των λειτουργούντων (όχι σε αναστολή) Νηπιαγωγείων και Δημοτικών Σχολείων.

Ως **«Τμήματα»** ορίζονται τα Τμήματα Γενικής Παιδείας.

Οι μεταβλητές **«Νήπια»** και **«Μαθητές»** εμπεριέχουν μόνο τους ενεργούς μαθητές.

Η μεταβλητή **«Διδάσκοντες»** περιλαμβάνει τους μόνιμους και τους αναπληρωτές. Οι ειδικότητες στην Πρωτοβάθμια Εκπαίδευση αποτυπώνονται ως εξής: Ένας εκπαιδευτικός κλάδου ΠΕ70-Δασκάλων διδάσκει όλα τα μαθήματα εκτός των Ξένων Γλωσσών, της Θεατρικής Αγωγής, των Καλλιτεχνικών, της Μουσικής, της Πληροφορικής και της Φυσικής Αγωγής, τα οποία διδάσκονται από εκπαιδευτικούς αντίστοιχης ειδικότητας. Στην περίπτωση της Αισθητικής Αγωγής (Θεατρικής Αγωγή, Καλλιτεχνικά και Μουσική) και της Φυσικής Αγωγής, αν δεν υπάρχουν εκπαιδευτικοί της αντίστοιχής ειδικότητας, διδάσκονται από τον δάσκαλο της τάξης.

Στους διδάσκοντες περιλαμβάνονται όσοι πραγματικά διδάσκουν την περίοδο αναφοράς, ανεξάρτητα από τη σχέση εργασίας. Δεν καταγράφονται όσοι εκπαιδευτικοί λείπουν με άδεια μεγαλύτερη των 2 εβδομάδων (10 εργάσιμων ημερών). Σε αυτήν την περίπτωση το σύστημα καταγράφει τους εκπαιδευτικούς ως απόντες. Η πρακτική αυτή στηρίζεται στο γεγονός ότι οι Διευθύνσεις Εκπαίδευσης για χρονικό διάστημα μεγαλύτερο των 10 εργάσιμων ημερών θα πρέπει να καλύψουν τις διδακτικές ώρες.

Αναλυτικά, η κατηγοριοποίηση του πληροφοριακού συστήματος για τους εκπαιδευτικούς με βάση τη **σχέση εργασίας** είναι η εξής, η οποία διαφοροποιείται ανά σχολικό έτος, ανάλογα με τις εκάστοτε προσλήψεις. Ειδικότερα για το σχ. έτος 2023-2024:

* Στα **Νηπιαγωγεία** περιλαμβάνονται οι εξής κατηγορίες διδασκόντων:

1. Αναπληρωτής ΔΥΕΠ Μειωμένου Ωραρίου μέσω ΕΣΠΑ
2. Αναπληρωτής ΔΥΕΠ μέσω ΕΣΠΑ
3. Αναπληρωτής Ειδικής μέσω ΕΣΠΑ
4. Αναπληρωτής Ειδικής μέσω ΠΔΕ
5. Αναπληρωτής Μειωμένου Ωραρίου μέσω ΕΣΠΑ
6. Αναπληρωτής μέσω ΕΣΠΑ
7. Αναπληρωτής Παράλληλης Στήριξης μέσω ΕΣΠΑ
8. Αναπληρωτής ΠΔΕ
9. Αναπληρωτής ΣΔΕΥ μέσω ΕΣΠΑ (ΠΕ23-ΣΔΕΥ, ΠΕ30-ΣΔΕΥ)
10. Μόνιμος

* Στα **Δημοτικά** περιλαμβάνονται οι εξής κατηγορίες διδασκόντων:

1. Αναπληρωτής ΔΥΕΠ Μειωμένου Ωραρίου μέσω ΕΣΠΑ
2. Αναπληρωτής ΔΥΕΠ μέσω ΕΣΠΑ
3. Αναπληρωτής Ειδικής μέσω ΕΣΠΑ
4. Αναπληρωτής Ειδικής μέσω ΠΔΕ
5. Αναπληρωτής ΖΕΠ μέσω ΕΣΠΑ
6. Αναπληρωτής Μειωμένου Ωραρίου μέσω ΕΣΠΑ
7. Αναπληρωτής μέσω ΕΣΠΑ
8. Αναπληρωτής Παράλληλης Στήριξης μέσω ΕΣΠΑ
9. Αναπληρωτής ΠΔΕ
10. Αναπληρωτής ΠΔΕ Μειωμένου Ωραρίου
11. Αναπληρωτής ΣΔΕΥ μέσω ΕΣΠΑ (ΠΕ23-ΣΔΕΥ, ΠΕ30-ΣΔΕΥ)
12. Ιδιωτικού Δικαίου Αορίστου Χρόνου (Ι.Δ.Α.Χ)
13. Μετακλητός
14. Μόνιμος

**Πίνακας 2: Σχολικός Πληθυσμός ανά τάξη, φύλο, αριθμός Σχολείων - Τμημάτων - Αποφοίτων - Διδασκόντων - Σύνολο Ελλάδας**

Στον «Πίνακα 2» περιγράφεται το σύνολο της δημόσιας Πρωτοβάθμιας Εκπαίδευσης και περιλαμβάνει τα Νηπιαγωγεία και τα Δημοτικά όλης της χώρας.

Η μεταβλητή **«Αριθμός Σχολείων»** για τα Νηπιαγωγεία και τα Δημοτικά αναφέρεται στις λειτουργούσες σχολικές μονάδες και συμφωνεί με τις τιμές της μεταβλητής **«Νηπιαγωγεία»** και **«Δημοτικά»** του «Πίνακα 1».

Ως **«Αριθμός Τμημάτων»** ορίζονται τα Τμήματα Γενικής Παιδείας στα Νηπιαγωγεία και στα Δημοτικά Σχολεία.

Η μεταβλητή **«Αριθμός Μαθητών»** αναφέρεται στους ενεργούς μαθητές όλης της χώρας, ως εξής:

* στα **Νηπιαγωγεία** συμφωνεί με τις τιμές της ίδιας μεταβλητής του «Πίνακα 1» και κατανέμεται ανά φύλο σε Προνήπια και Νήπια με βάση το έτος γέννησης. Σύμφωνα με τις προβλέψεις της παρ. 2 του άρθρου 6 του ΠΔ 79/2017 (Α’109), όπως τροποποιήθηκε και ισχύει, ο μέγιστος αριθμός μαθητών/τριών ανά τμήμα στο Νηπιαγωγείο καθορίζεται στους είκοσι πέντε (25). Διευκρινίζεται ότι τα Νηπιαγωγεία είναι μονοθέσια (φοιτούν από επτά έως είκοσι πέντε νήπια) και διθέσια (φοιτούν από είκοσι έξι έως πενήντα νήπια).
* στα **Δημοτικά** συμφωνεί με τις τιμές της ίδιας μεταβλητής του «Πίνακα 1» και κατανέμεται ανά φύλο στις έξι τάξεις του Δημοτικού Σχολείου. Για τα Δημοτικά Σχολεία, με βάσει την ΚΥΑ Φ.3/897/97652/Γ1/2006 (ΦΕΚ 1507/Β/13-10-2006), η οργανικότητα προσδιορίζεται από την αναλογία δεκαπέντε (15) μαθητών προς ένα (1) δάσκαλο για τα μονοθέσια, διθέσια και τριθέσια και για τα λοιπά (τετραθέσια και άνω) είκοσι πέντε (25) μαθητών προς ένα (1) δάσκαλο.

Επιπρόσθετα, από το σχολικό έτος 2013-2014 ισχύει η ΚΥΑ Φ.12/622/129803/Γ1/2013 (ΦΕΚ – 2451/Β/1-10-2013) σύμφωνα με την οποία, σε εξαιρετικές περιπτώσεις, ο αριθμός των μαθητών στα δημοτικά σχολεία και των νηπίων στα νηπιαγωγεία δύναται με απόφαση του οικείου Διευθυντή Πρωτοβάθμιας Εκπαίδευσης να υπερβαίνει κατά 10% την αναλογία μαθητών ανά δάσκαλο και νηπίων ανά νηπιαγωγό, όπως αυτή ορίζεται στις ως άνω κοινές υπουργικές αποφάσεις.

Η μεταβλητή **«Αριθμός Διδασκόντων»** περιλαμβάνει τους μόνιμους και τους αναπληρωτές. Η μέτρηση αφορά στους διδάσκοντες στο σύνολο της επικράτειας ανά ειδικότητα, φύλο και είδος σχολείου (Νηπιαγωγείο/ Δημοτικό) στο οποίο διδάσκουν.

Αναλυτικά, για το έτος 2023-2024 η κατηγοριοποίηση για τους εκπαιδευτικούς των **Νηπιαγωγείων** με βάση την **ειδικότητα** είναι:

1. Αγγλικής Φιλολογίας (ΠΕ06)
2. Δάσκαλοι (ΠΕ70)
3. Κοινωνικοί Λειτουργοί (ΠΕ30, ΠΕ30-ΣΔΕΥ)
4. Νηπιαγωγοί (ΠΕ60)
5. Νηπιαγωγοί Ειδικής Αγωγής (ΠΕ60.50, ΠΕ61)
6. Ψυχολόγοι (ΠΕ23, ΠΕ23-ΣΔΕΥ)

Η μεταβλητή **«Νηπιαγωγοί»** περιλαμβάνει τις ειδικότητες Νηπιαγωγοί και Νηπιαγωγοί Ειδικής Αγωγής.

Η μεταβλητή **«Άλλοι Κλάδοι»** περιλαμβάνει τις ειδικότητες Δάσκαλοι, Κοινωνικοί Λειτουργοί και Ψυχολόγοι.

Η κατηγοριοποίηση για τους εκπαιδευτικούς των **Δημοτικών Σχολείων** με βάση την **ειδικότητα** είναι:

1. Αγγλικής Φιλολογίας (ΠΕ06)
2. Γαλλικής Φιλολογίας (ΠΕ05)
3. Γερμανικής Φιλολογίας(ΠΕ07)
4. Δάσκαλοι (ΠΕ70)
5. Δάσκαλοι Ειδικής Αγωγής (ΠΕ70.50, ΠΕ71)
6. Δάσκαλοι Μειονοτικού Προγράμματος (ΠΕ73)
7. Δραματικής Τέχνης (ΠΕ91.02)
8. Θεατρικών Σπουδών (ΠΕ91.01)
9. Ιεροδιδάσκαλοι Καθολικού Δόγματος (ΔΕ-ΙΔΚ)
10. Καλλιτεχνικών (ΠΕ08)
11. Καλλιτεχνικών Σπουδών (ΠΕ89.01)
12. Κοινωνικοί Λειτουργοί (ΠΕ30, ΠΕ30-ΣΔΕΥ)
13. Μαθηματικοί (ΠΕ03)
14. Μουσικής επιστήμης (ΠΕ79.01)
15. Μουσικής μη Ανωτάτων Ιδρυμάτων (ΤΕ16)
16. Νηπιαγωγοί (ΠΕ60)
17. Πληροφορικής (ΠΕ86)
18. Φυσικής Αγωγής (ΠΕ11)
19. Ψυχολόγοι (ΠΕ23, ΠΕ23-ΣΔΕΥ)

Η μεταβλητή **«Δάσκαλοι»** περιλαμβάνει τις ειδικότητες Δάσκαλοι, Δάσκαλοι Ειδικής Αγωγής και Δάσκαλοι Μειονοτικού Προγράμματος.

Η μεταβλητή **«Καθηγητές Θεατρικής Αγωγής»** περιλαμβάνει τις ειδικότητες Θεατρικών Σπουδών και Δραματικής Τέχνης.

Η μεταβλητή **«Καθηγητές Καλλιτεχνικών»** περιλαμβάνει τις ειδικότητες Καλλιτεχνικών και Καλλιτεχνικών Σπουδών.

Η μεταβλητή **«Καθηγητές Μουσικής»** περιλαμβάνει τις ειδικότητες Μουσικής Επιστήμης (πρώην ΠΕ16.02) και Μουσικής μη Ανωτάτων Ιδρυμάτων.

Η μεταβλητή **«Άλλοι Κλάδοι»** περιλαμβάνει τις ειδικότητες Ιεροδιδάσκαλοι Καθολικού Δόγματος, Κοινωνικοί Λειτουργοί, Ψυχολόγοι, Μαθηματικοί και Νηπιαγωγοί. Οι δύο τελευταίες ειδικότητες διατίθενται για τις ανάγκες της Υπηρεσίας μετά από απόφαση του αρμόδιου Διευθυντή Εκπαίδευσης.

**Πίνακας 3: Σχολικός Πληθυσμός ανά τάξη, φύλο, αριθμός Σχολείων - Τμημάτων - Αποφοίτων - Διδασκόντων - Σύνολο Αττικής**

Ο «Πίνακας 3» έχει την ίδια δομή με τον «Πίνακα 2», αλλά αναφέρεται στην Αττική. Οι τιμές των μεταβλητών για τα Νηπιαγωγεία και τα Δημοτικά συμφωνούν με τις τιμές των αντίστοιχων μεταβλητών για την Αττική του «Πίνακα 1».

**Πίνακας 4: Σχολικός πληθυσμός ανά φύλο που παρακολουθεί ξένες γλώσσες (Αγγλικά, Γαλλικά, Γερμανικά) ανά είδος σχολείου και σχολικός πληθυσμός που παρακολουθεί καμία, μία ή δύο ξένες γλώσσες ανά είδος σχολείου**

Στον «Πίνακα 4» περιγράφεται ο συνολικός αριθμός μαθητών ανά φύλο, Νηπιαγωγείων και Δημοτικών Σχολείων, που παρακολουθούν ξένες γλώσσες (Αγγλικά, Γαλλικά, Γερμανικά) και ο αριθμός μαθητών ανά φύλο που παρακολουθούν καμία, μία ή δύο ξένες γλώσσες.

Αναλυτικά, για τη διδασκαλία ξένων γλωσσών στην Πρωτοβάθμια Εκπαίδευση ισχύουν τα εξής:

* **Νηπιαγωγεία:** Η Αγγλική ως ξένη γλώσσα εισήχθη πιλοτικά κατά το σχολικό έτος 2020-2021 βάσει του άρθρου 2 του Ν. 4692/12-06-2020 «Αναβάθμιση του Σχολείου και άλλες διατάξεις». Το πρόγραμμα γενικεύθηκε σε όλα τα Νηπιαγωγεία της χώρας το σχολικό έτος 2021-2022.
* **Δημοτικά**: Η Αγγλική ως πρώτη ξένη γλώσσα διδάσκεται υποχρεωτικά στις Α΄, Β΄, Γ΄, Δ΄, Ε΄ και ΣΤ΄ τάξεις των Δημοτικών Σχολείων. Η διδασκαλία της 2ης ξένης γλώσσας, Γαλλικής ή Γερμανικής, πραγματοποιείται στις Ε΄ και ΣΤ΄ τάξεις των 6/θέσιων και άνω Δημοτικών Σχολείων κατ’ επιλογήν.

Για την οργάνωση της διδασκαλίας της 2ης ξένης γλώσσας (Ε’ και ΣΤ’ τάξη), σύμφωνα με τη αριθμ. Φ.52/63/12873/Γ1/6-2-2012 (ΦΕΚ 253, τ.Β’) Υ.Α., εφαρμόζεται ο θεσμός των τμημάτων παράλληλης διδασκαλίας, έτσι ώστε να διευκολύνεται η εύρυθμη λειτουργία του σχολείου. Ο ελάχιστος αριθμός μαθητών για τη δημιουργία τμήματος παράλληλης διδασκαλίας ή τμήματος που συγκροτείται από μαθητές δύο ή περισσότερων τμημάτων είναι 12 μαθητές. Σε απομονωμένα Δημοτικά Σχολεία της ηπειρωτικής και της νησιωτικής χώρας ο αριθμός αυτός μπορεί να μειωθεί στους 10 μαθητές, με απόφαση του οικείου Περιφερειακού Διευθυντή Εκπαίδευσης. Σε περίπτωση μη συμπλήρωσης του απαιτούμενου ελάχιστου αριθμού μαθητών για τη δημιουργία τμήματος μίας γλώσσας προτίμησης, τότε οι μαθητές ακολουθούν υποχρεωτικά την επιλογή με τις περισσότερες προτιμήσεις.

**Πίνακας 5: Ηλικιακή κατανομή Σχολικού Πληθυσμού ανά φύλο**

Ο «Πίνακας 5» αποτυπώνει την ηλικιακή κατανομή των μαθητών Νηπιαγωγείων και Δημοτικών Σχολείων ανά φύλο (Σύνολο/Κορίτσια). Το σύνολο των μαθητών των **Νηπιαγωγείων** κατανέμεται, σύμφωνα με την ηλικία τους, σε Προνήπια (4 ετών) και Νήπια (5 ετών). Το σύνολο των μαθητών των **Δημοτικών Σχολείων** κατανέμεται σε έξι (6) τάξεις, σύμφωνα με την ηλικία τους, δηλαδή, στην Α' τάξη φοιτούν οι μαθητές 6 ετών κ.ο.κ. Η ηλικία αποδεικνύεται από τη ληξιαρχική πράξη γέννησης.

**Πίνακας 6: Ιδιωτική Εκπαίδευση - Σχολικές Μονάδες και Σχολικός Πληθυσμός ανά Διεύθυνση Εκπαίδευσης - Νηπιαγωγεία και Δημοτικά - Σύνολο Ελλάδας**

Στον «Πίνακα 6» αποτυπώνεται γεωγραφικά η κατανομή σχολικών μονάδων και μαθητών στα Νηπιαγωγεία και Δημοτικά Σχολεία ανά Δ/νση Εκπ/σης που φοιτούν στην Ιδιωτική Εκπαίδευση.

Η μεταβλητή **«Σχολεία»** αναφέρεται στο πλήθος των λειτουργούντων (όχι σε αναστολή) Νηπιαγωγείων και Δημοτικών Σχολείων. Η μεταβλητή **«Μαθητές»** εμπεριέχει μόνο τους ενεργούς μαθητές.